CELEX: 62009CN0508
Language: el
Date: 2009-12-08 00:00:00
Title: Υπόθεση C-508/09: Προσφυγή της 8ης Δεκεμβρίου 2009 — Ευρωπαϊκή Επιτροπή κατά Ιταλικής Δημοκρατίας

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/45
            
         Προσφυγή της 8ης Δεκεμβρίου 2009 — Ευρωπαϊκή Επιτροπή κατά Ιταλικής Δημοκρατίας
   (Υπόθεση C-508/09)
   2010/C 24/78
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Zadra και D. Recchia)
   
      Καθής: Ιταλική Δημοκρατία
   
      Αιτήματα της προσφεύγουσας
   
   
               —
            
            
               να αναγνωριστεί ότι, δεδομένου ότι η περιφέρεια της Σαρδηνίας θέσπισε και εφάρμοσε μια νομοθεσία σχετικά με την έγκριση παρεκκλίσεων από το καθεστώς προστασίας των άγριων πτηνών, η οποία δεν τηρεί τις προϋποθέσεις του άρθρου 9 της οδηγίας 79/409/ΕΟΚ (1), η Ιταλική Δημοκρατία παρέβη τις υποχρεώσεις που υπέχει από το άρθρο 9 της οδηγίας 79/409·
            
         
               —
            
            
               να καταδικαστεί η Ιταλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή φρονεί ότι η νομοθεσία που θέσπισε η περιφέρεια της Σαρδηνίας δεν είναι σύμφωνη προς τις διατάξεις του άρθρου 9 της οδηγίας 79/409.
   Ο περιφερειακός νόμος 2, της 13ης Φεβρουαρίου 2004, που ρυθμίζει την κατ’ εξαίρεση θήρευση, και τα διατάγματα 3/V του 2004 και 8/IV του 2006 που εκδόθηκαν δυνάμει του νόμου αυτού, δεν τηρούν τις προϋποθέσεις του άρθρου 9 της οδηγίας, καθόσον
   
               —
            
            
               η γνώμη της επιστημονικής επιτροπής ζητείται σε ορισμένες περιπτώσεις και, αν είναι αρνητική, δεν τηρείται ή ορισμένες φορές δεν ζητείται καθόλου·
            
         
               —
            
            
               δεν υφίσταται επαρκής αιτιολογία (όσον αφορά τις απαιτήσεις προστασίας μέσω της κατ’ εξαίρεση θήρευσης, τις εξεταζόμενες εναλλακτικές λύσεις και τα πιθανώς αναμενόμενα αποτελέσματα)·
            
         
               —
            
            
               δεν υφίσταται κατάλληλο σύστημα ελέγχου που να επιτρέπει την εξακρίβωση της τηρήσεως των προϋποθέσεων από τις οποίες εξαρτάται η παρέκκλιση και την έγκαιρη ανάληψη ενεργειών·
            
         
               —
            
            
               οι προϋποθέσεις του άρθρού 9, παράγραφος 2, της οδηγίας δεν επιβάλλονται από τον νόμο και, κατά συνέπεια, δεν μνημονεύονται στα κατά παρέκκλιση μέτρα.
            
         Ο περιφερειακός νόμος 2, της 13ης Φεβρουαρίου 2004, τροποποιήθηκε με τον περιφερειακό νόμο 4, της 11ης Μαΐου 2006. Παρά τις τροποποιήσεις αυτές, ο περιφερειακός νόμος 2, της 13ης Φεβρουαρίου 2004, καθώς και το διάταγμα 2225/DecA/3, της 30ής Ιανουαρίου 2009, που εκδόθηκε δυνάμει του νόμου αυτού, δεν τηρούν τις προϋποθέσεις του άρθρου 9 της οδηγίας, καθόσον
   
               —
            
            
               το γεγονός της προβλέψεως της διαβουλεύσεως με την επιστημονική επιτροπή δεν εμποδίζει την έκδοση κατ’ εξαίρεση πράξεων που είναι ελλιπείς από την άποψη της αιτιολογίας και της δικαιολογήσεως, καθώς και την έκδοση κατ’ εξαίρεση πράξεων χωρίς καν τη γνώμη της επιστημονικής επιτροπής·
            
         
               —
            
            
               ο περιφερειακός νόμος 2/2004, όπως τροποποιήθηκε, εξακολουθεί να μην προβλέπει ότι οι επιμέρους παρεκκλίσεις πρέπει να μνημονεύουν τις προϋποθέσεις του άρθρου 9, παράγραφος 2, της οδηγίας 79/409 (το διάταγμα 2225 έχει πράγματι ελλείψεις και από την άποψη αυτή).
            
         
      (1)  Οδηγία 79/409/ΕΟΚ του Συμβουλίου, της 2ας Απριλίου 1979, περί τής διατηρήσεως των αγρίων πτηνών (ΕΕ ειδ. έκδ. 15/001 σ. 202).